 NA PHILIP MUYANGA ZIARA ya Rais William Ruto katika kaunti sita za ukanda wa pwani wiki iliyopita ilizua msisimko wa kisiasa kwa baadhi ya wakazi wa pwani wakiwemo wanasiasa licha ya kuwa ilikuwa ya maendeleo. Katika kila kaunti rais Ruto alizuru alipokelewa vyema sio tu na wanasiasa wa mrengo tawala wa Kenya Kwanza bali hata wale wa mrengo pinzani wa Azimio la Umoja One Kenya na vyama vingine vya upinzani. Baadhi ya wanasiasa waliochanguliwa kwa mrengo wa Azimio la Umoja one Kenya walionekana kueleza furaha yao kwa uwepo wa rais Ruto katika kaunti zao huku wengine wakiahidi kufanya kazi na serikali. Jambo lilojitokeza wazi katika ziara hiyo ni mchakato mzima wa viongozi wa upinzani kuonekana kuonyesha ari yao ya kufanya kazi na serikali tofauti na miaka ya awali ambapo wanasiasa wa upinzani katika ukanda wa pwani walikuwa hawaonekani katika hafla za serikali. Uchaguzi wa 2027 Baadhi ya wachanganuzi wa siasa wanasema kuwa mwelekeo huo wa viongozi wa pwani unadhihirisha wazi bidii ambayo serikali au mrengo tawala wa Kenya Kwanza unavyojaribu kuwashawishi viongozi wa upinzani kuwaunga mkono huko wakilenga uchaguzi wa 2027. Wanahoji kuwa ukosefu wa uongozi mwafaka katika mrengo wa Azimio ukanda wa pwani kumefanya viongozi wa upinzani kuegemea upande wa serikali ambapo wanaonekana kukubaliwa. Mchanganuzi wa siasa Bi Maimuna Mwidau alisema kuwa viongozi wa mirengo tofauti kutoka pwani kuandamana na rais ni ishara ya heshima kwa uongozi wa nchi. Bi Mwidau anasema kuwa wapwani huwa ni watu watiifu na wenye busara na wanajua ya kuwa hata kama wako mirengo mingine, serikali inayotawala itakapoleta maendeleo katika ukanda huo inaashiria ni fursa kwao wote kufaidika na sio walioko serikalini tu. Katika kaunti ya Lamu na Tana River viongozi wote waliochaguliwa walikuwa wamehudhuria hafla za rais wakiongozwa na magavana wao Issa Timamy na Dhadho Godhana mtawalia. Magavana Abdulswamad Shariff Nassir, Gideon Mung’aro na Bw Godhana wa Mombasa, Kilifi na Tana River walichaguliwa kupitia chama cha Orange Democratic Movement (ODM) kilichoko katika muungano wa Azimio. Katika ziara ya rais kaunti ya Kilifi, gavana Mung’aro alisema kuwa atafanya kazi na serikali ili kuhakikisha watu wa Kilifi wanapata maendeleo. Bw Mung’aro aliwasihi watu kuacha siasa akisema kuwa kila mtu anajua yeye alichaguliwa kwa chama cha ODM. “Tunafanya kazi pamoja na viongozi wa vyama vingine,watu wa Kilifi ni watu wako,” Bw Mung’aro alisema katika hafla ya rais Ruto kaunti hiyo. Mbuge wa kaunti (Woman Rep) Bi Getrude Mbeyu ambaye ni mwanachama wa ODM alisema kuwa alikuwa amealikwa kwa hafla hiyo na waziri Bi Aisha Jumwa. Bi Mbeyu alisema kuwa ingawa yeye ni wa upinzani alialikwa katika hafla hiyo kuangazia ajenda za maendeleo kwa watu wa Kilifi. Alimpogeza rais Ruto kwa kuwezesha jamii ya wa pemba kupata vyeti vya utambulisho vikiwemo paspoti na hati miliki ya ardhi. Kwale Katika kaunti ya Kwale, viongozi wote wa mirengo ya Kenya Kwanza na Azimio walijumuika na rais Ruto eneo bunge la Mswambweni ambapo walisema kuwa watafanya kazi na serikali ya kaunti na ile ya kitaifa. Na katika kaunti ya Taita Taveta rais Ruto alipoanzia ziara yake, Wabunge Danson Mwashako (Wundanyi), Abdi Chome (Voi) na John Bwire (Taveta) ambao ni wa chama cha Wiper kilichoko katika mrengo wa Azimio na Bw Peter Shake (Jubilee) walisema kuwa watafanya kazi pamoja na serikali. Bw Mwadime ambaye alichaguliwa kama mgombea huru pia aliahidi kumuunga mkono rais Ruto na kufanya kazi na serikali yake ya Kenya Kwanza. Katika kaunti ya Mombasa, kando na gavana Abdulswamad Shariff Nassir, ni mbunge wa Jomvu Badi pekee Badi Twalib aliyehudhuria hafla moja ya rais iliyokuwa imeandaliwa eneo bunge lake. Bi Mwidau aliongeza kusema kuwa kuwepo kwa viongozi waliochaguliwa na vyama tofauti katika hafla ya rais kulionyesha kuwa mshauri wake wa kisiasa ambaye ni mpwani amehakikisha amewahusisha viongozi wote bila ubaguzi ili iwapo wako na mahitaji yao waweze kumwelezea rais bila kusahau kuwa hii ni siasa ya kutaka kuwavutia upande wa serikali. “Ishara ambayo inaonekana ni wapwani wamejifunza umuhimu wa kusimama pamoja kama jimbo kwa manufaa ya wapwani,” alisema Bi Mwidau. Bi Mwidau aliongeza kusema kuwa kuna mabadiliko makubwa ya kisiasa ambayo yatajitokeza katika ukanda wa pwani siku za usoni. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  